Kemi Badenoch

Olúkẹ́mi Olúfúntọ́ Badenoch ( /ˈbeɪdnɒk/ BAYD-nok; Nee Adegoke; born 2 January 1980) jẹ́ gbajúmọ̀ òṣèlú ọmọ orílẹ̀-èdè Gẹ̀ẹ́sì, ó jẹ́ ọmọ ilé-ìgbìmọ̀ aṣòfin ilẹ̀ Gẹ̀ẹ́sì ní ẹkùn ìdìbò Saffron Walden láti ọdún 2017 títí di àkókò yìí. Ó jẹ́ ọmọ ẹgbẹ́ òṣèlú Conservative Party, ó ti fìgbà kan jẹ́ mínísítà kéréje fún ìjọba-ìbílẹ̀, ẹ̀sìn àti àdúgbò, àti mínísítà kéréje fún orí-ò-jorí, bákan náà ó jẹ́ igbá-kejì sí Liz Truss láàárín ọdún 2021 sí 2022. Àwọn òbí rẹ̀ tí wọ́n jẹ́ ọmọ orílẹ̀-èdè Nigeria bí i Badenoch ní ìlú Wimbledon ní London. Ó lo ìgbà èwe rẹ̀ ní Amẹ́ríkà àti Ìlú Èkó lórílẹ̀ èdè Nigeria. Ó padà sí orílẹ̀ èdè United Kingdom nígbà tí ó wà lọ́mọ ọdún mẹ́rìndínlógún. Lẹ́yìn tí ó kẹ́kọ̀ọ́ gboyè nínú ìmọ̀-ẹ̀rọ kọ̀m̀pútà ní University of Sussex, ó ṣiṣẹ́ gẹ́gẹ́ bí onímọ̀ ọrọ-ẹ̀rọ ní Logical. Bákan náà ló lọ ṣiṣẹ́ ní ilé-ìfowópamọ́ Royal Bank ní orílẹ̀ èdè Scotland gẹ́gẹ́ bí onímọ̀ ẹ̀rọ kọ̀m̀pútà, kí ó tó tún ṣiṣẹ́ gẹ́gẹ́ bí Alájọdarí níCoutts, lẹ́yìn èyí, ó ṣiṣẹ́ gẹ́gẹ́ bí adarí ní ilé-iṣẹ́ oníròyìn, The Spectator.

Lọ́dún 2012, Badenoch fìdí rẹmi nínú ìdìbò fún ilé aṣòfin Ìpínlẹ̀ London. Lẹ́yìn ọdún mẹ́ta, ó gbégbá orókè nínú ìdìbò kan náà nílé ìgbìmọ̀ aṣòfin, London Assembly. Badenoch jẹ́ ọ̀kan lára àwọn alágbátẹrù Brexit. Wọ́n dìbò yàn án gẹ́gẹ́ bí aṣojú-ṣòfin ti Saffron Walden nínú ìdìbò 2017. Lẹ́yìn tí Boris Johnson di Ààrẹ, (Prime Minister) ilẹ̀ Gẹ̀ẹ́sì lọ́dún 2019, wọ́n yan Badenoch gẹ́gẹ́ bí Mínísítà fún ètò àwọn ọ̀jẹ̀ wẹ́wẹ́ lábẹ́ ìṣàkóso akọ̀wé kékeré fún ilé iṣẹ́ eleto àwọn ọmọ wẹ́wẹ́ àti ètò ẹbí. Lẹ́yìn èyí, wọ́n yàn án gẹ́gẹ́ bí akọ̀wé alámójútó Exchequer Secretary to the Treasury àti Parliamentary Under-Secretary of State for Equalities lọ́dún 2020. Lọ́dún 2021, wọ́n yàn án ní mínísítà kéréje fún ìjọba-ìbílẹ̀, ẹ̀sìn àti àdúgbò, àti mínísítà kéréje fún orí-ò-jorí

Lọ́dún 2022, ó kọ̀wé fipò sílẹ̀ láti du ipò Ààrẹ Orílẹ̀ èdè Gẹ̀ẹ́sì lábẹ́ àsíyá ẹgbẹ́-òṣèlú Conservative Party, lẹ́yìn tí Ààrẹ-àná, Boris Johnson kọ̀wé fipò sílẹ̀.

 Àwọn ìtọ́kasí 

Ẹ̀ka:Àwọn ènìyàn alààyè
Ẹ̀ka:Àwọn ọjọ́ìbí ní 1980